Na noda iyau vaka-Viti
30 April, 2018, 3:48 pm
ESA koto oqo e ra eso na noda itovo vaka-Viti na kawa i Taukei ka ra se dau vakamenemenea tiko eso vanua turaga ena loma ni noda veiyasana e tinikava, ni wiliwili sara yani.
I Tovo Vaka-Viti
NA VEIKA E CAKA VEI IRA NA GONEDAU
Na i Cula ni Mata ni Ika
Oqo na tabua ka vakacabori vei ira na gonedau me baleta na ika e rawa mai. Na vakalolo e caka tiko e vanua e kedra tale ga. E ra sa dau tu ga na dauniqoli ni vonu, qio ka vaka kina na kai wai dina. Ni ra sa lesu katoa mai na gonedau e ra na vakatagi davui mai wai. Ni sa rogoci na davui , e ra sa vakasasaqa sara na marama ka ra vakalolo na liga ni vakalolo.
Na i Vakacabe ni Ika
Na tabua ka caka vei ira na gonedau me baleta na nodra cabe mai wai
NA VEIKA E CAKA ME BALETA NA WAQA
Na i Luva ni Valu
Na i yau ka dau sala tu e na tolo ni kau ka vakacabori vei ira na Liga Ni Kau. Ni sa gadrevi me laki ta e dua na nona waqa na Turaga, ena laki tukuni vei ira na Liga Ni Kau me ra laki digitaka na vakabalea sara na nona waqa na Turaga. Ni sa bale, sa na qai nona i tavi o Matanivanua me vakacabora na kamuna ni luva ni valu
Na i Vakata
Ni sa bale oti na kau me ta kina na waqa, e sa na laki caka na i vakata vei ira na matai me ra laki taya na waqa. Ia ni sa oti na waqa, e sa na kau vua na Turaga ka cerevi na waqa.
Na i Kere se i Tago
O qo na veika era soli ko ira ka ra vakayagataka e dua na waqa, me i dole ni nodra vakayagataka na waqa ko ya. Ke ra vakayagataka e na laki vakacakau, era na soli ika me i tago ni waqa.
NA VEIKA E DAU CAKA VEI IRA NA VULAGI
Na i Vakacoa
Oqo na magiti e dau cabo me kedra na vulagi ni ra sa qai tadu mai. E magiti buta ka vakaicoi vakavinaka. E dau vakarautaki na i vakacoa me baleta na gone vou, se dua na turaga e sa qai lesu mai e na nona i lakolako vakayawa kei na vulagi vakavanua.
Na i Vakacoa Tawake
Na nodra meke na marama e na kena udu mai e dua na waqa ni Viti ka kauti ira mai e so na vulagi, e ra sa kilai tiko yani e vanua se dua na Turaga.
Na i Wawa
Na magiti e waraki ira tiko yani na vulagi ka ra sa kilai tiko ni ra na yaco mai. E dau cabo na magiti oqo.
Na i Vosai
Na kakana e takitakitaki se laki kerei mai veivale me kedra na vulagi e ra coraki cala mai ka ra sa calata na gauna ni kana. E na sega ni cabo, e vakamaluataki ga.
Na Takitaki
Na kau ni kakana buta ki na dua na vale se ki na dua na soqo ka vakaitavi kina e dua ga se rua se sivia na marama.
NA VEIKA ERA VAKAITAVI KINA NA MARAMA
E ra sega, ni dau vakacabori i sevusevu, tabua se magiti ko ira na marama. E ra sega tale ga ni ra kaciva se votonaka na ka e vakacabori mai, e ra dau vakamaluataka ga. Ni dau caka tale ga e dua na veiqaravi vakavanua, e ra sega ni vakaitavi ki na ka so na gauna e ra na tiko vaka tikitiki se ra sega sara ga ni tiko kina. Oqo na veika vakavanua e ra dau vakaitavi kina na marama:
Na Qalowaqa
Oqo na veikidavaki vakamarama e dau caka vua e dua na marama bale. E dau caka galugalu ga na veikidavaki vakamarama oqo.
Na Tabisa
E dau caka na tabisa e waqa ni vakarau udu yani ki na dua na vanua ka caka tiko kina na vakaloloku e na nona bale e dua na vakayaca e na vanua ko ya. Na tabisa sai koy na kena tukuci me ra cecebuya tu na i sulu kei na i yau talei e so mai na i vana. E dau kena i vakarau me qalovi mai navua na i yau ni tabisa.
Na Cere
E ra dau qarava na cakacaka ni cere na marama, e na kena i yau. E ra uvu davui na tagane cauravou.
Na Vakamiraseniwaitui
Oqo na nodra i vakamamaca na gonedau. E dau vivi nai yau ka qai cabo.
Na i Vakacoa
Na lewe ni nodra takitaki na marama, me kedra i wawa na vulagi.
Na Takitaki
Na kau kakana na marama. Ni ra tau ga na kakana, e ra na vakacobocobo.
Na Veisiko se Drekedreke
Na kena laki sikovi e dua e tauvi mate bibi
Na Roqoroqo
Na nodra kau sovu kei na veiyaya ni gone ko ira na marama
Na tikotiko
Ni sucu e dua na gone
Na Bikabika
Na kena vakalolokutaki e dua e mate, era na dau tiko e vanua ni somate e so na marama matua me ra bika tiko na i tikotiko ni mate
Ena qai tomani tale yani.
fij_Latn eng_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn smo_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn mri_Latn fij_Latn fij_Latn fij_Latn fij_Latn fij_Latn kon_Latn fij_Latn fij_Latn fij_Latn fij_Latn fij_Latn fij_Latn fij_Latn mri_Latn fij_Latn fij_Latn fij_Latn fij_Latn fij_Latn fij_Latn fij_Latn kon_Latn fij_Latn fij_Latn